হঠাৎ যেন কালচে ঘোলাটে মেঘ কোথা থেকে এসে মুড়ে নিল আকাশটা। ফিনফিনে বাতাস পেল প্রবল বেগ। কালবৈশাখীর মত ভয়ানক অসময়ী এ ঝড়! এমনসময় ‘ঠক্‌! ঠক্‌!’ বেশ জোরে কেউ ধাক্কা দিল দরজায়। আবার! চমকে উঠল সায়ন! ঠোঁটে সাদাটে ভাব! স্পষ্ট আতঙ্কের ছাপ! তৃতীয়বার বেশ জোরে শোনা গেল শব্দটা! ‘কে?’ গলা কেঁপে উঠল সায়নের। ‘অরূপ ফিরে এসেছে! ভয়ে ঠিক্‌রে বেরিয়ে আসছে তাতুনের চোখ দুটো। ‘কি যা তা বলছিস্‌! তা কি করে হবে? চল্‌ দেখি!’ ভয়ের কম্পনে গুটিয়ে গেছে দুই বন্ধুই। কাঁপা কাঁপা হাতে সায়ন দরজা খুলতেই, এক ঝলক ঠাণ্ডা হিমেল হাওয়া ছুটে এল ভেতরে। কিছু না আগামী দুর্যোগের পূর্বাভাস আর কি! দরজা বন্ধ করতেই একসাথে চোখ গেল তাদের। খোলা জানলা দিয়ে ঢুকছে এলোপাথাড়ি হাওয়া। যা ভাসিয়ে লণ্ডভণ্ড করছে ঘরটাকে। শুকনো পাতারা এ ঘরেই যেন বেছে নিয়েছে আশ্রয়। ছড়িয়ে রয়েছে সর্বত্র। কিন্তু মেঝেয় পড়ে থাকা ডিক্সনারির একটা পাতাও নড়ছে না। যেখানে খোলা পাতায় জ্বল জ্বল করেছে ঐ শব্দটা—‘Resurrection!’